SET บ่ายแกว่งตัวแคบรอปัจจัยใหม่หนุนชู 3 หุ้นเด็ด มีแนวโน้มปรับเป้ากำไรเพิ่ม
SET บ่ายแกว่งตัวในกรอบแคบ ตลาดฯโลกกลับมากังวลเรื่องเฟดขึ้นดอกเบี้ย ตลาดฯยังรอปัจจัยใหม่เข้ามาหนุน พร้อมให้แนวต้าน 1,550 จุด แนวรับ 1,530 จุด โบรกฯ ชู 3 หุ้นเด็ด ที่มีแนวโน้มปรับเป้าประมาณการกำไรเพิ่ม นำโดย CPF, CPALL และ BJC
17 ส.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (17 ส.ค.)อ่อนตัวลงเหตุไม่มีปัจจัยใหม่เข้าหนุน หลังสิ้นสุดรายงานผลประกอบการไตรมาส 2/59 ก็มีแรง take profit และ sell on fact ตามมา ขณะที่ตลาดหุ้นโลกกลับมากังวลเฟดจะขึ้นดอกเบี้ยในช่วงปลายปีนี้ บ่ายนี้ดัชนีจะแกว่งตัวในกรอบแคบ พร้อมให้แนวต้าน 1,550 จุด แนวรับ 1,530 จุด
 
น.ส.อาภาภรณ์ แสวงพรรค ผู้อำนวยการบริหารฝ่ายวิจัย บล.ดีบีเอส วิคเคอร์ส (ประเทศไทย) เปิดเผยว่า ตลาดหุ้นไทยเช้านี้อ่อนตัวลงเล็กๆ เนื่องจากไม่มีปัจจัยใหม่เข้ามากระตุ้นหลังจบรอบการรายงานผลประกอบการไตรมาส 2/59 รวมทั้งมี take profit และ sell on fact ตามมา
ด้านตลาดหุ้นโลกกลับมากังวลเรื่องธนาคารกลางสหรัฐ (เฟด) มีโอกาสปรับขึ้นดอกเบี้ยในช่วงที่เหลือของปีนี้อีกครั้ง หลังประธานเฟดสาขานิวยอร์กและแอตแลนตามองว่าเศรษฐกิจสหรัฐแข็งแกร่งมากพอที่จะเริ่มปรับขึ้นดอกเบี้ยได้แล้ว ส่วนการรายงานการประชุมเฟดครั้งที่แล้ว ที่จะมีการเปิดเผยข้อมูลออกมาในวันนี้นั้นไม่ได้กังวลมากนัก เพราะเป็นแค่รายงานการประชุมเมื่อปลายเดือนก.ค.ที่จะเปิดเผยความเห็นของคณะกรรมการเฟดจะเห็นอย่างไร
โดยมองว่าหากปีนี้เฟดจะปรับขึ้นอัตราดอกเบี้ยก็คงจะเกิดในช่วงปลายปี ไม่ใช่การประชุมในเดือนก.ย.นี้ส่วนทิศทางช่วงบ่ายคาดว่าดัชนีจะแกว่งตัวในกรอบแคบ เพื่อรอข่าวใหม่ โดยมองกรอบแนวต้านระยะสัปดาห์นี้ที่ 1,550 จุด แนวรับหรือแนวฟิวเตอร์มองที่ 1,530 จุด
 
บล.ธนชาตระบุในบทวิเคราะห์ (17 ส.ค.) ว่า SET ภาคเช้า “พักฐาน” โดยหุ้นหลายๆ ตัวใน Trade code ทำให้เรายังมีความกังวลต่อการ “พักฐาน” ระยะสั้นต่อไป โดยประเมินแนวรับสำคัญที่ 1,533/1,520 จุด หรือถัดไปที่ 1,470 +/- จุด สำหรับหุ้นที่คาดว่าจะยัง Outperform ตลาดได้แก่กลุ่มหุ้นที่มีโอกาสถูก ปรับประมาณการกำไร และเป้าหมายพื้นฐานขึ้น หลังผลการดำเนินงานไตรมาส 2/59 ออกมาดีกว่าที่คาดการณ์ไว้ อย่าง CPF, CPALL และ BJC
ถ้าพิจารณาเป็นรายกลุ่มอุตสาหกรรมจะเห็นว่าเริ่มเห็นสัญญาณ Underperform ของกลุ่มหุ้นขนาดใหญ่ในกลุ่มสื่อสารและธนาคารแล้ว ทำให้ต้องระวังการอ่อนตัวของหุ้น 2 กลุ่มนี้มากขึ้น
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
CPF   มูลค่าการซื้อขาย 1,409.25 ล้านบาท ปิดที่  32.75 บาท เพิ่มขึ้น 1.00 บาท
KBANK มูลค่าการซื้อขาย 1,381.65 ล้านบาท ปิดที่ 193.50 บาท ลดลง  4.00 บาท
KTB   มูลค่าการซื้อขาย 1,254.78 ล้านบาท ปิดที่  18.90 บาท ลดลง  0.10 บาท
AOT   มูลค่าการซื้อขาย   999.95 ล้านบาท ปิดที่ 400.00 บาท ลดลง  8.00 บาท
TRUE  มูลค่าการซื้อขาย   985.56 ล้านบาท ปิดที่   8.45 บาท ลดลง  0.20 บาท